Kaszuby (kasz.: "Kaszëbi", pl.: "Kaszubi", miym.: "Kaschuben", yng.: "Kashubians") sōm zachodniosłowiańskōm etnicznōm skupinōm, autochtōnicznym ludztwym Pōmorzo. We teroźnich czasach Kaszuby sōm jedzinymi bezpostrzednimi erbōma Pōmorzanōw. Przodńōm ôrganizacyjōm, kero skupio Kaszubōw we Polsce je Kaszubsko-Pōmorske Zrzeszyniy (kasz. "Kaszëbskò-Pòmòrsczé Zrzeszenié"). Teroźnie Kaszuby miyszkajōm przede wszyjskim we Wschodnim Pōmorzu, we krysach puckim, wejherowskim, kartuskim, lymborskim, bytowskim, kościerzyńskim, pōłnocnyj tajli chojnickigo a wschodnij tajli słupskigo. We krysach lymborskim, bytowskim a słupskim mo to nazadni charakter - po II światowyj wojnie Kaszuby pomiyszkałe we placach swoji piyrwotnygo bycio, po wyciepaniu ś nich miymieckij ludności ôd regiyrōnku Polskij Ludowyj Republiki. Tajla Kaszubōw miyszko tyż na ymigracyji, ôsobliwie we Kanadzie (kole 10 000 perzōnōw na rok 2001), USA, Miymcach a Polsce (233 000 perzōnōw na rok 2011, s czygo 17 000 kej jedyno).